Ondersoek kom ná vermiste Kovsie se dood | Netwerk24
Deur André Damons 25 Maart 2019 16:19
'n Geregtelike doodsondersoek sal gedoen word om te bepaal waaraan 'n student van die Universiteit van die Vrystaat (UV) dood is toe sy in 'n ambulans op pad na 'n hospitaal gesterf het.
Mahlape TladiFoto: Facebook/UV
Mahlape Gloria Tladi, 'n onderwysstudent in haar eerste jaar, is Vrydag dood nadat sy by 'n vriend se huis in Bethlehem in die Oos-Vrystaat gekry is.
Tladi het meer as 'n week gelede vermis geraak nadat sy die kampus in Bloemfontein saam met 'n man en met haar bagasie verlaat het.
Sy is Vrydag in 'n ambulans op pad na 'n hospitaal dood.
Die omstandighede rakende haar dood is nog nie bekend nie en word deur die polisie ondersoek.
Volgens konst. Puleng Lebakeng, polisiewoordvoerder, het Tladi geen sigbare beserings aan haar lyf gehad nie.
Die UV het Sondag op sy Facebook-blad Tladi se dood bekend gemaak en gesê hy is geskok en hartseer. Die UV se bestuur het hul medelye aan Tladi se familie en vriende oorgedra.
Netwerk24 het vroeër berig die universiteit se beskermingsdienste het saam met die polisie na Tladi gesoek nadat sy op 15 Maart laas op kampus gesien is en twee dae later die laaste keer met haar familie kontak gemaak het.